Լեռնային Ղարաբաղի պետնախարար Արայիկ Հարությունյանը, իր անսպասելի հրաժարականի պատճառները պարզաբանելու նպատակով հրավիրած ասուլիսում հավաստիացրեց, որ իր որոշումը վերջին օրերին Ստեփանակերտում տեղի ունեցած ցույցերի հետ կապ չունի: Ցուցարարները Հարությունյանի հրաժարականի պահանջ չէին ներկայացնում: Նրանք պահանջում էին ուժային կառույցների ղեկավարների հրաժարականը: Հարությունյանն ասաց, որ նախագահ Բակո Սահակյանի հետ քննարկումների արդյունքում եկել է եզրահանգման, որ ինքը նույնպես պետք է հրաժարական տա: Քննարկմանն այլ մասնակիցներ չեն եղել, որևէ երրորդ կողմի միջամտություն չի եղել: Խոսքը Հայաստանի երրորդ նախագահ Սերժ Սարգսյանի մասին է․ մամուլում շրջանառվում էր, թե արցախյան իրադարձությունները հեղաշրջման փորձ էին: Հարությունյանն ասաց, որ հեղաշրջման մասին խոսք լինել չի կարող, Սերժ Սարգսյանը որևէ ազդեցություն չի ունեցել իր որոշման վրա: Նա փոխանցեց նաև, որ այսօր վաղ առավոտյան խոսել է ՀՀ վարչապետ Նիկոլ Փաշինյանի հետ, տեղեկացրել է ներկայացվելիք հրաժարականի մասին՝ հավելելով․ «Ավելին չեմ կարող ասել»: